和漢老弟南坡三十韻
作者：虞儔
朝代：宋

paragraphs: 北闕書休上，東山妓不携。
宦情元夢鹿，交道只黄鸝。
瓜戍懷桐汭，星回直攝提。
雙鳬方欲下，隻履又還西。
塵土慙書劍，江山識杖藜。
青冥甘蹭蹬，素手孰提撕。
笑幕空巢燕，憐藩幾觸羝。
茲坡何爽塏，造物復推擠。
蕭寺鐘聲遠，坊門酒旆低。
目行無遠近，脚力免攀躋。
更喜經前圃，何妨過小溪。
烟林輕曳練，雲岫近橫梯。
井邑千家麗，川原四望迷。
披榛通曲逕，鋤麥亂蔬畦。
梅杏增奇觀，牛羊失舊蹊。
道傍知苦李，霜後認紅梨。
植竹行抽笋，栽楊蚤秀稊。
霞蒸桃處處，露怨草凄凄。
紅白宜相間，高卑未得齊。
壺漿旁舍乞，飯裹小童齎。
著屐應同謝，登仙不羨倪。
芳菲催羯鼓，早晚映榱題。
葵綠新含露，芹香舊煮泥。
鴻賓天外去，鳩婦雨中啼。
密蔭真堪託，安枝可以栖。
應須回俗駕，未肯厭家雞。
蜂識花前酒，鴉隨隴上犁。
角看童子丱，齒見老人齯。
靖節蓮爲社，梁侯稊覓稗。
問渠何所見，公子豈知嵇。